Vulcanalia
Vulcanalia vel Volcanalia sunt feriae Romanae antiquae in honorem dei Vulcani quotannis die 23 Augusti/Sextilis (a.d. X Kal. Sept.) celebratae, exeuntibus diebus canicularibus, tum cum terra maxime sicca erat et incendia metuebantur. Nam si Vesta igni domestico foci praeerat, Vulcanus tamen erat ignis ferus et hominibus periculosus, qui nonnumquam domari poterat. Hoc die Romani animalia viva (fortasse pisces) velut sese redimendi causa in aram dei prope comitium coniciebant atque urebant. Postea, imperator Domitianus, ex voto post incendium Neroni attributum suscepto, novam aream Vulcano dedicavit, ubi praetor populi Romani ad hanc provinciam sorte designatus vitulo rubeo et verre Volcanalibus sacrificaturus erat. Aetate qua Christiani iam dominabantur pagani illo die vestes Soli suspendebant quorum stultitiam increpabat Paulinus Nolanus.